Cubas forsvar
Store norske leksikon,Samfunn,Forsvar og sikkerhet,Forsvar i verden
Cubas forsvar består av hær, flyvåpen og marine. Presidenten er øverste sjef for forsvaret. Cuba har alminnelig verneplikt i 2 år for alle menn fra fylte 17 år, mens kvinner kan melde seg for tjeneste. Våpen og materiell stammer hovedsakelig fra gammel sovjetisk produksjon. Cuba har få militære forbindelser med andre land, og har ikke hatt noen nevneverdig deltagelse i operasjoner og øvelser internasjonalt på mange år.
De samlede styrketall for Cubas væpnede styrker er 49 000 aktivt personell, med en reserve på 39 000 personell (2018, IISS). I tillegg kommer 20 000 halvmilitære sikkerhetsstyrker og 6500 grensevakter, og omkring 1 120 000 halvmilitære reservister. Hæren Hæren har en personellstyrke på omkring 38 000 aktivt personell. Materiell omfatter omkring 900 stridsvogner (av typene T-34, T-54 og T-55 og T-62), et ukjent antall lette stridsvogner av typen PT-76, omkring 50 stormpanservogner, omkring 500 pansrede personellkjøretøy og omkring 40 selvdrevet artilleri. I tillegg har hæren tungt artilleri, luftvernmissiler med kort rekkevidde og lett luftvernartilleri. Flyvåpenet Flyvåpenet har en personellstyrke på omkring 8000 aktivt personell. Materiell omfatter 33 jagerfly (28 MiG-23 og fem MiG-29), 12 kampfly av typen MiG-21, ett rekognoseringsfly, 11 transportfly, 45 treningsfly (hvorav 25 L-39 Albatros som også kan benyttes som lette angrepsfly) og 14 helikoptre, hvorav fire kamphelikoptre av typen Mi-35. I tillegg har flyvåpenet luftvernmissiler med middels rekkevidde. Marinen Marinen har en personellstyrke på 3000 aktivt personell, inkludert et marineinfanteri på omkring 550 personell. Flåten omfatter åtte patruljefartøy, fem minesveipere og to hjelpefartøy. Kystforsvaret har tungt artilleri og sjømålsmissiler. Les mer i Store norske leksikon Cuba Cubas historie Cubas politiske system Litteratur The International Institute of Strategic Studies (IISS) (2019). The Military Balance 2019, kapittel 8, Latin American and the Caribbean, sidene 410-412.